Kommer oor Afrika-perdesiekte | Landbou
Kommer oor Afrika-perdesiekte
Daar is ontluikende, insekoordraagbare virussiektes wat die senuweestelsel van perde, beeste, skape, wild en mense aantas. Foto: Theuns Botha
Daar is toenemende kommer oor die huidige tekort aan entstof teen Afrika-perdesiekte.
Die entstofvervaardiger Onderstepoort Biologiese Produkte (OBP) sê hy is bewus van die toenemende kommer oor die huidige tekort aan entstof teen Afrika-perdesiekte en dat alles moontlik gedoen word om te verseker dat die entstof vroeg in Desember weer beskikbaar is.
OBP sê in 'n verklaring gebeurlikheidsbeplanning word ingestel en gemonitor om te verseker dat die produksie in die vraag sal voorsien. "Daar word kennis geneem van die besorgdheid weens die entstof wat nie beskikbaar is nie, maar OBP wil sy klante en belanghebbendes verseker van sy verbintenis en ondersteuning om die perdebevolking te beskerm."
Volgens die onderneming is hy op kort, medium- en lang termyn besig met herstelwerk, aanvulling en vervanging van toerusting. Daar is deurlopende, geskeduleerde herstelwerk en onderhoud op kort termyn aan die gang. Toerusting wat onklaar geraak het, het gelei tot die onderbreking in die vervaardiging van sommige produkte, wat entstof vir Afrika-perdesiekte insluit.
Intussen het die nasionale dieregesondheidsforum gesê hy is die afgelope paar maande oorval met verslae oor die gebrek aan beskikbaarheid van sekere strategiese entstowwe wat deur OBP vervaardig word. Die forum vra eienaars om hul diere op plekke te hou waar hulle die minste aan insekte blootgestel is om insekoorgedraagde siektes sover moontlik te verhinder. Eienaars van diere word ook na 'n gesprek van dr. Faffa Malan oor die belangrikheid van entstowwe en raad oor voorkoming op die forum se webwerf verwys.